Document ID: 32007R0108

KOMISIJAS REGULA (EK) Nr. 108/2007
(2007. gada 5. februāris),
ar ko groza Regulu (EK) Nr. 1356/2004 attiecībā uz atļaujas nosacījumiem par dzīvnieku barības piedevu “Elancoban”, kas pieder kokcidiostatu un citu zāļu grupai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1), un jo īpaši tās 13. panta 3. punktu,
tā kā:
(1)
Atbilstīgi Padomes Direktīvai 70/524/EEK (2) ar zināmiem nosacījumiem tika atļauts kā piedevu lietot monenzīnnātriju (Elancoban G100, Elancoban 100, Elancogran 100, Elancoban G200, Elancoban 200). Ar Komisijas Regulu (EK) Nr. 1356/2004 (3) tika atļauts uz desmit gadiem izmantot šo piedevu gaļas cāļu, dējējvistu un tītaru barībā, saistot atļauju ar personu, kas ir atbildīga par šīs piedevas laišanu apgrozībā. Pamatojoties uz Regulas (EK) Nr. 1831/2003 10. pantu, tika paziņots, ka šī piedeva ir ražošanā. Tā kā visa šajā noteikumā prasītā informācija tika iesniegta, šī piedeva tika reģistrēta Kopienas Lopbarības piedevu reģistrā.
(2)
Regulā (EK) Nr. 1831/2003 ir paredzēta iespēja grozīt piedevas izmantošanas atļauju pēc atļaujas turētāja pieprasījuma un Eiropas Pārtikas nekaitīguma iestādes (“Iestāde”) atzinuma saņemšanas. Piedevas “monenzīnnātrijs” (Elancoban G100, Elancoban 100, Elancogran 100, Elancoban G200, Elancoban 200) izmantošanas atļaujas turētājs ir iesniedzis pieteikumu, kurā ierosina grozīt atļaujas nosacījumus, ieviešot Iestādes noteiktu maksimālo atlieku līmeni (MAL).
(3)
Iestāde 2006. gada 21. novembrī pieņemtajā atzinumā ierosināja attiecīgajai aktīvajai vielai noteikt pagaidu MAL (4). Pielikumā noteiktos MAL varētu būt jāpārskata, ņemot vērā rezultātus šīs aktīvās vielas turpmākiem novērtējumiem, ko veic Eiropas Zāļu aģentūra.
(4)
Tādēļ attiecīgi jāgroza Regula (EK) Nr. 1356/2004.
(5)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1356/2004 pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 5. februārī

Labels: 0
3
17
6